
Kedvenc kísérletem

Készítette: Pribek Éva
Sikító gumimacik

(A kísérlet whynotchemeng.com oldalon található eredeti angol nyelvű leírását Pribek Éva fordította magyarra.)
A tudomány nevében feláldozhatunk egy gumicukrot, mellyel megijeszthetjük diákjainkat.

Anyagok és eszközök:
·  7 g kálium-klorát
·  gumicukor
·  fogó (vagy csipesz)
·  kémcső (új vagy tökéletesen tiszta)

·  Bunsen-állvány (dióval és fogóval)
·  biztonsági üveg (törhetetlen, vagy esetleg plexi)
·  hőálló alátét

Biztonsági óvintézkedések:
A kísérletet végző embernek gumikesztyűt és arcpajzsot kell viselnie.

A diákok legalább két méterre kell, hogy legyenek egy biztonsági üveggel elválasztva a kísérlettől.

A kálium-klorát oxidáló hatású, robbanásveszélyes és egészségre káros.
Soha nem helyettesíthetjük a gumicukrot cukorral, mert ez heves reakciót és robbanást eredményezhet.

Mindig végezzünk kockázatértékelést e kísérlet elvégzése előtt!

Kivitelezés:
• Összeszereljük a készüléket, amint az a képen látható.
• Elhelyezünk egy biztonsági üveget a készülék előtt és egyet a másik oldalán (úgy, hogy egymással 90°-os szöget zárjanak be, vagy elszívófülkében hajtjuk végre a kísérletet).

• Ellenőrizzük, hogy a gumicukor könnyen belefér-e a kémcsőbe, mert ha nem, akkor a össze kell darabolni, ill. „méretre kell vágni”.
• Egy spatula segítségével a kálium-klorátot a kémcsőbe kanalazzuk.
• Biztonságosan rögzítsük a kémcsövet az állványon lévő fogóban és a biztonsági üveghez képest 45°-os szögben állítsuk be.
• Melegítsük a kémcsövet Bunsen-égő segítségével, amíg a kálium-klorát teljesen meg nem olvad.
• A fogó (vagy csipesz) segítségével egy gumicukrot ejtünk a forró kémcsőbe.
 • Álljunk hátrébb! A reakció eredményeképpen nagy zaj, lila lángok és füst keletkezik.
• Az elhasznált kémcsövet hagyjuk lehűlni, majd biztonságos módon semmisítsük meg.
Egy kis tudomány:
A kálium-klorát gyorsan oxidálja a gumicukorban lévő cukrot, amelynek következtében szén és egyéb anyagok keletkeznek, valamint nagy mennyiségű hő fejlődik. Ezek égéséből a „vattacukorra” emlékeztető (karamell) szag képződik. Ebben a kísérletben gázok fejlődnek és a végrehajtása rengeteg zajjal jár. Ha szerencsések vagyunk még éles hangú „sikolyokat” is hallhatunk.
Tippek és érdekes tények:
Kérjük meg a diákokat, hogy szavazzanak négy különböző fajtájú gumicukorra, és amelyik nyer, azt áldozzuk föl a kísérletben.
Módszertani elemzés
Ez a kísérlet a redoxireakciók tárgyalásánál tökéletesen megállja a helyét, ugyanis a kálium-klorát mint erős oxidálószer bomlása értelmezhető a következő reakcióval:

A keletkező elemi oxigén oxidálja a gumicukorban lévő cukrokat, pl. a szőlőcukrot így:

E két nagyon egyszerű egyenlet kapcsán célszerű az oxidációs számok és az elektronátmenetek alapján történő egyenletrendezés gyakoroltatása. A második egyenlet ugyan elvben a szerves kémia tárgykörébe tartozik, azonban az élő szervezetekben a fotoszintézis ellentettjeként folyó lassú égés miatt már általános iskolából ismert. A szerves redoxiegyenletek esetében mindig felhívhatjuk a figyelmet az anyagi világ egységére. A kísérlet több témához is kapcsolódik még, például a klór vegyületeihez (a klorátok viszonylag alacsony hőmérsékleten bekövetkező hőbomlása révén). Ezen kívül a kísérlet bemutatható még a szerves kémia szénhidrátok témakörénél is. Továbbá ez a kísérlet figyelemfelkeltő, így erős motiváló hatással bír, és ez segíthet a kémia megszerettetésében. Történeti vonatkozása a mártógyufa működésének értelmezése, amelyről készíthetnek a diákok kiselőadást is.
Ha betartjuk a cikk ajánlását, és a diákok szavazhatják meg, hogy mely gumicukrot vagy gumimacit használjuk, akkor nem csak magára a kísérletre fognak remélhetőleg figyelni, hanem arra is, amit ezzel kapcsolatban mondunk, hiszen így már ők is érintettek a témában. Szét is oszthatjuk a maradék gumicukrot a tanulók között a kísérlet végén. Ezzel bizonyítjuk, hogy tényleg gumimaci volt az „áldozat”, és ez egy kicsit oldottabbá is teszi a tanóra hangulatát.
Lényeges, hogy minden kísérletet a lehető legsokoldalúbban aknázzunk ki, mert így sokrétű és jól használható tudást adunk át a diákjainknak. Az ilyen látványos bemutatókkal pedig kedvet is csinálhatunk e tudás megszerzéséhez és alkalmazásához.

Forrás:
whynotchemeng.com

(Az utolsó megtekintés időpontja: 2009.04.24.)

